Лъэпкъ хъугъуэфIыгъуэр зыхъумэхэр
Урысейм щыпсэу лъэпкъ цIыкIухэм я хэгъэгузэхуаку фестивалым Тэрч щIыналъэм и лIыкIуэхэр хэтащ.
Шэшэным щекIуэкIа а Iуэху дахэм Къэбэрдей-Балъкъэрм къыбгъэдэкIыу зыкъыщагъэлъэгъуащ Тэрч муниципальнэ щIыналъэ администрацэм щэнхабзэмкIэ и къудамэм и унафэщI Накуэ Сослан, «Терчанка» къэфакIуэ гупым и балетмейстер ГуэныкIэ Лиуан, ансамблым и къэфакIуэ пажэхэу Ахэмын Ислъамрэ Шыкълашэ Миланэрэ.
Ар къызэрагъэпэщат Шэшэн Республикэм ЦIыхубэ ТворчествэмкIэ и центрым, УФ-м ЩэнхабзэмкIэ и министерствэм, Поленов Василий и цIэр зезыхьэ лъэпкъ творчествэмкIэ унэм, Урысейм ис лъэпкъхэм я щэнхабзэ центрым.
Мы Iуэхум хэтащ Астрахань, Волгоград областым, Осетие Ищхъэрэ -Алание, Шэшэн, Къэрэшей-Шэрджэс, Дагъыстэн, Къалмыкъ республикэхэм, Ставрополь щIыналъэм икIа творческэ гупхэр.  
Фестивалыр щекIуэкIар «Вайнах» уардэунэрщ. Ар къыщызэIуахым къызэхуэсахэм фIэхъус псалъэ гуапэкIэ захуигъэзащ Шэшэн Республикэм щэнхабзэмкIэ и министр Дааев Хож-Бауди, Поленов Василий и цIэр зезыхьэ центрым лъэпкъ щэнхабзэхэмрэ и къудамэм и унафэщI Кулибабэ Сергей, ШР-м Лъэпкъ творчествэхэмкIэ центрым и унафэщI Даудов Рамзан.
Фестивалым и Iыхьэу, «ЩIалэгъуалэмрэ щэнхабзэмрэ: лъэпкъ творчествэм и мыхьэнэмрэ къарумрэ» фIэщыгъэм щIэту Лъэпкъ библиотекэм щекIуэкIа «стIол хъурейм» щэнхабзэм, гъуазджэм, егъэджэныгъэмрэ щIэныгъэмрэ, творческэ гупхэм я лIыкIуэхэр хэтащ. «Псэкупсэ лъапIэныгъэхэр и лъабжьэу щIэблэр гъэсэн» Iуэхум теухуауэ абдеж къыщыпсэлъащ Накуэ Сослан.
ЦIыхубэ творчествэр хъумэным хуащI хэлъхьэныгъэм папщIэ фестивалым хэтахэм щIыхь тхылърэ фэеплъ саугъэтхэр иратащ.

Инэрокъуэ Данэ.
